母親的抉擇

母親的抉擇係香港一間慈善機構，喺1987年成立，服務香港眾多冇屋企嘅細路同意外懷孕嘅少女，為弱勢少女同BB燃點希望、改寫生命，遠景係每個細路都擁有一個關愛嘅家。使命係同社會攜手燃點希望、改寫生命。

歷史
1986年，一連串嘅新聞報道令到史堤芬夫婦同馬華夫婦驚覺香港原來有唔少嘅少女面對意外懷孕，驅使佢哋成立「母親的抉擇」。雖然幾位創辦人啱啱先至成家立室，又缺乏資源，但係佢哋依然堅持進行呢個計劃。於是喺1987年，憑住一股服務他人嘅熱誠同對香港嘅愛，以及社區唔同人士嘅支持，佢哋創辦咗「母親的抉擇」。最初，佢哋只係向孤立無援嘅意外懷孕少女同佢哋嘅BB提供關愛同唔帶批判嘅支持。但係喺冇幾耐之後，佢哋更擴展到關顧其他冇屋企嘅細路、為佢哋爭取早日擁有永久家庭，並為香港嘅家庭提供支援。

服務

兒童服務
關愛照顧
支援每個照顧細路嘅人，包括母親的抉擇嘅員工、超過450位義工團隊同寄養家庭，確保每個細路都得到可以信賴嘅大人關心同照顧。

早期介入治療
幼兒期對於一個細路將來嘅發展非常關鍵，唔同範疇嘅團隊包括職業治療師、語言治療師、物理治療師，合力為每個細路訂立個人化嘅護理療程，鼓勵佢哋充分發展潛能。

倡議永久
每個細路都應該擁有屬於自己嘅屋企，致力為佢哋爭取盡早加入一個永久家庭，包括同親生家庭團聚或加入領養家庭。

青少年服務
唔帶批判嘅支援
為少女提供中立、冇偏見嘅支援，並鼓勵青少年因應自己嘅價值觀、諗法、信念，為未來探索更多可能性。

全面嘅資訊
全面同正確嘅資訊能夠幫助少女作出一個深思熟慮嘅選擇。

賦予力量
畀青少年作出自己嘅決定，鼓勵佢哋掌控自己嘅人生，透過服務為青少年提供知識、技能、工具，幫助佢哋面對佢哋未來嘅選擇。

家庭服務
領養服務
由家庭展開領養歷程開始，就為呢啲家庭作好準備同提供支援，致力能夠令到每個細路都能夠喺一個永久家庭茁壯成長。為家庭提供培訓、鼓勵家庭互相打氣，並致力提高香港社會對領養嘅認知。

意外懷孕支援服務
為少女提供唔帶批判嘅支援以及關愛同支持，畀佢能夠作出一個深思熟慮嘅決定。為決定成為母親嘅少女孩子辨別佢哋身邊重要嘅支持者、促進同儕間嘅支持，並提供佢哋所需要嘅培訓同其他資源，畀佢哋做好成為家長嘅準備。

寄養服務
招募合適嘅寄養家庭，為佢哋作好準備，支援佢哋為細路提供關愛嘅短暫照顧。為細路提供短暫照顧係一個極具挑戰但又充滿喜悅嘅經驗。透過謹慎評估、配對同持續培訓支援，承諾同寄養家庭攜手同行，經歷過程中嘅每個階段。

香港慈善團體